SL Uradni list Evropske unije L 101/7

UREDBA KOMISIJE (EU) 2016/583

z dne 15. aprila 2016

o spremembi Uredbe Komisije (EU) št. 1332/2011 o določitvi pogojev uporabe skupnega zračnega prostora in operativnih postopkov za izogibanje trčenj v zraku

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (1) in zlasti členov 8(5) in 9(4) Uredbe,

ob upoštevanju naslednjega:

(1) Za izogibanje trčenjem v zraku Uredba Komisije (EU) št. 1332/2011 (2) zahteva, da so letala na turbinski pogon z največjo potrjeno vzletno maso (MCTOM) nad 5 700 kg ali, ki lahko prevažajo več kot 19 potnikov, opremljena z novo različico programske opreme 7.1 sistema za izogibanje trčenjem v zraku (ACAS II). Ta zahteva se uporablja tudi za operatorje nekaterih letal, registriranih v tretji državi.

(2) Uredba (EU) št. 1332/2011 tudi od letalskih prevoznikov Unije, za katere velja Uredba Sveta (EGS) št. 3922/91 (3), zahteva, da v svojih letalih namestijo novo različico programske opreme 7.1 sistema ACAS II. Vendar je ta določba zastarela, saj se Uredba (EGS) št. 3922/91 za te letalske prevoznike ne uporablja več, odkar je bila njena Priloga III črtana. Za navedene letalske prevoznike se namesto nje zdaj uporablja Uredba Komisije (EU) št. 965/2012 (4), ki vsebuje potrebna zadevna pravila. Zastarelo določbo Uredbe (ES) št. 1332/2011 je zato treba črtati.

(3) Uredba (EU) št. 1332/2011 vsebuje pravila za operativne postopke, ki se uporabljajo v situacijah, v katerih ACAS II letalski posadki posreduje navedbo, s katero se priporoči manever za zagotovitev odmika letala od vseh nevarnosti ali ohranitev obstoječega razmika (navodilo za izogib). Ker so navedena pravila ključna za varnost tako za pilote kot za kontrolorje, so, zlasti kar zadeva komunikacijo med njimi, bolje obravnavana v Izvedbeni uredbi Komisije (EU) št. 923/2012 (5). Zato bi bilo treba pravila v Uredbi (EU) št. 1332/2011, ki so povezana s takimi operativnimi postopki, črtati.

(4) Uredbo (EU) št. 1332/2011 bi bilo zato treba ustrezno spremeniti.

(5) Ukrepi iz te uredbe temeljijo na mnenju (6), ki ga je Evropska agencija za varnost v letalstvu izdala v skladu s členoma 17(2)(b) in 19(1) Uredbe (ES) št. 216/2008.

(6) Ukrepi iz te uredbe so v skladu z mnenjem odbora, ustanovljenega s členom 65 Uredbe (ES) št. 216/2008 –

SPREJELA NASLEDNJO UREDBO:

Člen 1

Uredba (EU) št. 1332/2011 se spremeni:

1. člen 4 se črta;

2. v členu 5 se odstavka 2 in 3 nadomestita z naslednjim: „2. Člen 3 se uporablja od 1. marca 2012. 3. Ne glede na odstavek 2 se za zrakoplove z individualnim spričevalom o plovnosti, izdanim pred 1. marcem 2012, člen 3 uporablja od 1. decembra 2015.“;

3. priloga se nadomesti z besedilom iz priloge k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Uporablja se od 25. avgusta 2016.

Ta uredba je v celoti zavezujoča in se neposredno uporablja v vseh državah članicah. V Bruslju, 15. aprila 2016 Za Komisijo Predsednik Jean-Claude JUNCKER

(1) UL L 79, 19.3.2008, str. 1.

(2) Uredba Komisije (EU) št. 1332/2011 z dne 16. decembra 2011 o določitvi pogojev uporabe skupnega zračnega prostora in operativnih postopkov za izogibanje trčenj v zraku (UL L 336, 20.12.2011, str. 20).

(3) Uredba Sveta (EGS) št. 3922/91 z dne 16. decembra 1991 o uskladitvi tehničnih predpisov in upravnih postopkov na področju civilnega letalstva (UL L 373, 31.12.1991, str. 4).

(4) Uredba Komisije (EU) št. 965/2012 z dne 5. oktobra 2012 o tehničnih zahtevah in upravnih postopkih za letalske operacije v skladu z Uredbo (ES) št. 216/2008 Evropskega parlamenta in Sveta (UL L 296, 25.10.2012, str. 1).

(5) Izvedbena uredba Komisije (EU) št. 923/2012 z dne 26. septembra 2012 o določitvi skupnih pravil zračnega prometa in operativnih določb v zvezi z navigacijskimi službami in postopki zračnega prometa ter spremembi Izvedbene uredbe (EU) št. 1035/2011 in uredb (ES) št. 1265/2007, (ES) št. 1794/2006, (ES) št. 730/2006, (ES) št. 1033/2006 in (EU) št. 255/2010 (UL L 281, 13.10.2012, str. 1).

(6) Mnenje Evropske agencije za varnost v letalstvu št. 04/2014 z dne 16. decembra 2014 za spremembo Izvedbene uredbe Komisije (EU) št. 923/2012 o določitvi skupnih pravil zračnega prometa in operativnih določb v zvezi z navigacijskimi službami in postopki zračnega prometa (SERA, del C)